Esimene karlistide sõda
Esimene karlistide sõda oli aastatel 1833–1839 Hispaanias peetud kodusõda kuninganna Isabel II toetajate (liberaalide) ja prints Carlos María Isidro de Borbóni toetajate (karlistide) vahel. Konflikti põhjuseks oli troonipärimiskorra muutmine kuningas Fernando VII poolt, mis võimaldas naistel Hispaania troonile tõusta ja seadis kuninga tütre Isabeli tema vennast Carlosest troonipärimisjärjekorras ettepoole. Laiemalt oli kodusõja keskmes küsimus, kas Hispaanias peaks kehtima konstitutsiooniline või absoluutne monarhia. Kodusõda lõppes prints Carlose pooldajate kaotusega, kuid tema ja ta järeltulijate poolehoidjad algatasid 19. sajandil Hispaanias veel kaks kodusõda.